 Dareennadaas oo aan isku jiho u socon waxaa ka mid ah: dad aan aabayaashood colaad mooyee wax kale ku darsan, oo haddana maanta si gaar ah u difaacaya halgankii Daraawiishta; dad aan gobolkooda dhibaatadii Daraawiishtu saameyn, haddana maanta ka cabanaya; dad Daraawiishtu ayadoo ka gar daran baabiisay, haddana maanta la canbaareynayo; dhibaatadii oo aan si fiican loo sheegin ayadoo loo xil qarinayo Daraawiishta ama Ingiriiska; dad waagaas dhibaato kala gaartay Daraawiishta, laakin arrintoodu intaa ku ekaatay; dadkii dhibaatada ugu weyni ku dhacday, inay yihiin kuwa maanta ugu cabasho yar; dad si gaar ah qeyb uga ahaa geysashada dhibaatada, haddana maanta si gaar ah u cabanaya. 